《风雩亭词》
宋代·张栻

眷麓山之面隩有弦诵之一宫。郁青林兮对起，
背绝壁之穹隆。独樵牧之往来，
委榛莽其蒙茸。试芟夷而却视，
翕众景之来宗。擢连娟之修竹，
森偃骞之乔松。山靡靡以旁转，
谷窈窈而潜通。翩两翼兮前张，
拥千麾兮后从。带湘江之浮渌，
矗远岫兮横空。何地灵之久閟，
昉经始乎今公。怳栋宇之宏开，
列阑楯之周重。抚胜概以独出，
信兹山之有逢。予揆名而诹义，
爰远取於舞雩之风。昔洙泗之诸子，
侍函丈以从容。因圣师之有问，
各跽陈其所衷。独点也之操志，
与二三子兮不同。方舍瑟而铿然，
谅其乐之素充。味所陈之纡余，
夫何有於事功。盖不忘而不助，
示何始而何终。于鸢飞而鱼跃，
实天理之中庸。觉唐虞之遗烈，
俨洋洋乎目中。惟夫子所与，
岂虚言之是崇。嗟学子兮念此，
遡千载以希踪。希踪兮奈何，
盍务勉乎敬恭。审操舍兮斯须，
凛戒惧兮冥蒙。防物变之外诱，
遏气羽之内讧。浸私意之脱落，
自本心之昭融。斯昔人之妙旨，
可实得於予躬。循点也之所造，
极颜氏之深工。登斯亭而有感，
期用力於无穷。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。